# Διαχειριστικές επαληθεύσεις των πράξεων που υλοποιούνται από διεθνείς οργανισμούς

Τα Ταμεία Μετανάστευσης και Εσωτερικών Υποθέσεων (ΤΑΜΕΥ) 2021-2027 περιλαμβάνουν μια σειρά ειδικών διατάξεων σχετικά με τις διαχειριστικές επαληθεύσεις και ελέγχους πράξεων που υλοποιούνται από διεθνείς οργανισμούς, με βάση τις οποίες τα κράτη μέλη μπορούν να απλοποιήσουν τους ελέγχους και τις επαληθεύσεις, βασιζόμενα στους κανόνες, στα συστήματα και τις διαδικασίες των διεθνών οργανισμών όταν αυτά έχουν αξιολογηθεί θετικά από την Επιτροπή για το σκοπό της έμμεσης υλοποίησης των επιχορηγήσεων που χρηματοδοτούνται από τον προϋπολογισμό της Ένωσης. Σημειώνεται ότι η Επιτροπή θα παρέχει τη σχετική πληροφόρηση για την αξιολόγηση των διεθνών οργανισμών και θα ενημερώνει για υπάρχοντα μέτρα εποπτείας σε περιπτώσεις διεθνών οργανισμών που είναι εν μέρει συμβατοί με τα προβλεπόμενα.

Το άρθρο 22 παράγραφος 1 του Κανονισμού (ΕΕ) 2021/1147 ΤΑΜΕ αναφέρεται σε διεθνείς οργανισμούς των οποίων τα συστήματα, οι κανόνες και οι διαδικασίες έχουν αξιολογηθεί θετικά από την Επιτροπή. Αυτό σημαίνει ότι η διαχειριστική αρχή μπορεί να αποφασίσει να βασιστεί στα συμπεράσματα της εν λόγω αξιολόγησης κατά πυλώνες στις συμφωνίες τις με διεθνείς οργανισμούς (*κάθε φορά που γίνεται αναφορά στο άρθρο 22 του Κανονισμού (ΕΕ) ΤΑΜΕ, νοείται ότι αναφέρεται επίσης στις διατάξεις του άρθρου 18 του Κανονισμού (ΕΕ) 2021/1148 για το ΜΔΣΘ και του άρθρου 17 του κανονισμού (ΕΕ) 2021/1149 για το ΤΕΑ)*.

Σύμφωνα με τον Κανονισμό 2021/1060 (ΚΚΔ), (άρθρο 74 παράγραφος 1 στοιχείο α) του ΚΚΔ), η διαχειριστική αρχή πραγματοποιεί διαχειριστικές επαληθεύσεις ώστε να επαληθεύσει ότι :

τα συγχρηματοδοτούμενα προϊόντα και υπηρεσίες έχουν παραδοθεί, και ότι η πράξη είναι σύμφωνη με το εφαρμοστέο δίκαιο, το πρόγραμμα και τους όρους για τη στήριξη της πράξης.

Όταν οι πληρωμές βασίζονται στην επιστροφή επιλέξιμων δαπανών που όντως πραγματοποιήθηκαν από έναν δικαιούχο ή από τον ιδιώτη εταίρο των πράξεων ΣΔΙΤ και καταβλήθηκαν για την υλοποίηση πράξεων, σε συνεισφορές σε είδος και κόστος απόσβεσης, σύμφωνα με το Άρθρο 53 παράγραφος 1 στοιχείο α) του ΚΚΔ, οι διαχειριστικές επαληθεύσεις πρέπει να επαληθεύουν ότι:

* έχει καταβληθεί το ποσό των δαπανών που δηλώνουν οι δικαιούχοι σε σχέση με τις εν λόγω δαπάνες και
* ότι οι δικαιούχοι τηρούν χωριστά λογιστικά αρχεία ή χρησιμοποιούν κατάλληλους λογιστικούς κωδικούς για όλες τις συναλλαγές που σχετίζονται με την πράξη.

Αντιθέτως, όταν οι πληρωμές βασίζονται σε χρηματοδότηση βάσει μοναδιαίου κόστους, κατ’ αποκοπή ποσά, ενιαίου συντελεστή, οι διαχειριστικές επαληθεύσεις διασφαλίζουν ότι πληρούνται οι προϋποθέσεις για την επιστροφή των δαπανών στον δικαιούχο.

Όταν ένας διεθνής οργανισμός είναι δικαιούχος της χρηματοδότησης, η Διαχειριστική Αρχή δεν υποχρεούται να διενεργεί διαχειριστικές επαληθεύσεις, υπό την προϋπόθεση πως ο διεθνής οργανισμός υποβάλλει στη Διαχειριστική Αρχή τα ακόλουθα έγγραφα με κάθε αίτημα πληρωμής [*άρθρο 22 παράγραφοι 2 και 6 του Καν. ΤΑΜΕ, άρθρο 18 παράγραφοι 2 και 6 του Καν. ΜΔΣΘ, άρθρο 17 παράγραφοι 2 και 6 του Καν. ΤΕΑ, άρθρο 158 παράγραφος 1 του Δημοσιονομικού Κανονισμού (ΕΕ) 2*024/2509] :

α) έκθεση σχετικά με την υλοποίηση της Ενωσιακής χρηματοδότησης η οποία να περιλαμβάνει την εκπλήρωση των όρων ή την επίτευξη των αποτελεσμάτων σε περίπτωση χρηματοδοτήσεων που δεν συνδέονται με δαπάνες,

β) διαχειριστική δήλωση η οποία να επιβεβαιώνει ότι:

1. οι πληροφορίες παρουσιάζονται ορθά, είναι πλήρεις και ακριβείς,
2. τα κονδύλια της Ένωσης χρησιμοποιήθηκαν για τον σκοπό για τον οποίο προορίζονταν, όπως ορίζεται στην απόφαση ένταξης, στον ΚΚΔ και στους Κανονισμούς των ΤΑΜΕΥ,
3. τα εφαρμοζόμενα συστήματα ελέγχου παρέχουν τις αναγκαίες εγγυήσεις αναφορικά με την νομιμότητα και την κανονικότητα των υποκείμενων συναλλαγών.

Η διαχειριστική δήλωση που υποβάλλεται από τον διεθνή οργανισμό επιβεβαιώνει ότι το έργο είναι σύμφωνο με το εφαρμοστέο δίκαιο και τους όρους στήριξης του έργου. Η διαχειριστική δήλωση μπορεί να αναφέρεται σε ένα ή περισσότερα έργα τα οποία καλύπτονται από το αίτημα πληρωμής.

Η διαχειριστική δήλωση υποβάλλεται, σύμφωνα με υπόδειγμα του Συστήματος Διαχείρισης και Ελέγχου .

Όταν η αίτηση πληρωμής βασίζεται στην επιστροφή δαπανών που όντως πραγματοποιήθηκαν και καταβλήθηκαν για την υλοποίηση πράξεων από έναν δικαιούχο, η διαχειριστική δήλωση που υποβάλλεται από τον διεθνή οργανισμό επιβεβαιώνει ότι:

1. τα τιμολόγια και τα αποδεικτικά πληρωμής τους
2. καθώς και οι λογιστικές εγγραφές ή οι λογιστικοί κωδικοί για όλες τις συναλλαγές που σχετίζονται με τις δαπάνες

έχουν επαληθευθεί.

Όταν οι δαπάνες που πρέπει να επιστραφούν βασίζονται σε μοναδιαίες δαπάνες, κατ’ αποκοπή ποσά, χρηματοδότηση με ενιαίο συντελεστή, η διαχειριστική δήλωση που υποβάλλεται από το διεθνή οργανισμό επιβεβαιώνει ότι πληρούνται οι προϋποθέσεις για την επιστροφή των δαπανών στον δικαιούχο.

# Παρουσίαση ετήσιων λογαριασμών από τον διεθνή οργανισμό

Ο διεθνής οργανισμός υποβάλλει στη διαχειριστική αρχή τους λογαριασμούς που σχετίζονται με όλα τα έργα που συγχρηματοδοτούνται από το πρόγραμμα κάθε έτος έως τις 15 Οκτωβρίου (*άρθρο 22 παράγραφος 7 του Καν. ΤΑΜΕ, άρθρο 18 παράγραφος 7 του Καν. ΜΔΣΘ, άρθρο 17 παράγραφος 7 του Καν. ΤΕΑ*).

Οι λογαριασμοί που αφορούν τα εν λόγω έργα συνοδεύονται από γνώμη ανεξάρτητου ελεγκτικού φορέα, η οποία καταρτίζεται σύμφωνα με τα διεθνώς αποδεκτά ελεγκτικά πρότυπα.

Η εν λόγω ελεγκτική γνώμη:

1. διαπιστώνει κατά πόσο τα εφαρμοζόμενα συστήματα ελέγχου λειτουργούν σωστά και είναι οικονομικώς αποδοτικά και
2. κατά πόσον οι υποκείμενες συναλλαγές είναι νόμιμες και κανονικές,
3. δηλώνει κατά πόσον οι ελεγκτικές εργασίες θέτουν υπό αμφισβήτηση τους ισχυρισμούς που διατυπώνονται στις διαχειριστικές δηλώσεις που υποβάλλει ο διεθνής οργανισμός στη ΔΑ, συμπεριλαμβανομένων πληροφοριών για υπόνοιες απάτης,
4. παρέχει τη διαβεβαίωση ότι οι δαπάνες που περιλαμβάνονται στις αιτήσεις πληρωμής, τις οποίες έχει υποβάλει ο διεθνής οργανισμός στη διαχειριστική αρχή, είναι νόμιμες και τακτικές.

Για τους σκοπούς της παρούσας ελεγκτικής γνώμης, προκειμένου να ληφθούν υπόψη οι ιδιαιτερότητες κάθε διεθνούς οργανισμού, η διαχειριστική αρχή και ο διεθνής οργανισμός μπορούν να συμφωνήσουν να εφαρμόσουν μία από τις δύο παρακάτω επιλογές:

1. Επιλογή 1

Ο διεθνής οργανισμός χρησιμοποιεί εξωτερικό ελεγκτή ή τον ελεγκτή του οργανισμού για να παράσχει ελεγκτική γνώμη βάσει ελέγχου των λογαριασμών για το εν λόγω έτος αναφορικά με τα συγχρηματοδοτούμενα από την ΕΕ έργα του Προγράμματος.

1. Επιλογή 2

Η συνολική ελεγκτική γνώμη, που παρέχεται από τον ελεγκτή του οργανισμού με βάση τις συνολικές ελεγκτικές εργασίες και επαληθεύσεις, που πραγματοποιήθηκαν για τον οργανισμό κατά τη διάρκεια του πλέον πρόσφατου οικονομικού έτους, παρέχεται μαζί με τους ετήσιους λογαριασμούς. Η επιλογή αυτή είναι δυνατή μόνο εφόσον :

1. Ο ελεγκτής μπορεί να θεωρηθεί ή αναγνωρίζεται ως λειτουργικά ανεξάρτητος στο θεσμικό πλαίσιο του οργανισμού και
2. η γνώμη του ελεγκτή καταρτίζεται σύμφωνα με τα διεθνώς αποδεκτά ελεγκτικά πρότυπα.

Σε αυτή την περίπτωση, ο ελεγκτής πρέπει να συμπληρώσει τη γνώμη με:

1. Υπόμνημα στο οποίο περιγράφονται με επαρκείς λεπτομέρειες:
2. Το ελεγκτικό έργο που διεξήχθη από τον οργανισμό κατά τη διάρκεια του οικονομικού έτους, για τα έργα που περιλαμβάνονται στο σχετικό πρόγραμμα, το πεδίο εφαρμογής του και τη συνάφειά του με τους ειδικούς ετήσιους λογαριασμούς και το συγκεκριμένο κράτος μέλος.
3. Ο αριθμός των συναλλαγών που καλύπτονται από τον έλεγχο.
4. Επεξήγηση του τρόπου με τον οποίο τα διάφορα στοιχεία ελέγχου παρέχουν επαρκή διασφάλιση σχετικά με τη νομιμότητα και την κανονικότητα των υποκείμενων συναλλαγών των πράξεων που χρηματοδοτούνται από το Πρόγραμμα.
5. Τυχόν στοιχεία που προκύπτουν από τους ελέγχους και τα οποία πρέπει να επισημανθούν με όρους ελέγχου ή χρήζουν περαιτέρω προσοχής από τον οργανισμό, χωρίς να διακυβεύεται η συνολική βεβαιότητα που παρέχεται από τη δήλωση.
6. Κάθε επιφύλαξη ως προς τη διασφάλιση που παρέχεται από τους ετήσιους λογαριασμούς που προσδιορίζονται από το ελεγκτή του οργανισμού.
7. Σε περίπτωση που η ελεγκτική γνώμη του ελεγκτή δεν παρέχει επαρκή αποδεικτικά στοιχεία ως προς τη νομιμότητα και κανονικότητα των δαπανών που περιλαμβάνονται στις αιτήσεις πληρωμής που υποβλήθηκαν από τον διεθνή οργανισμό στη διαχειριστική αρχή κατά τη διάρκεια του σχετικού οικονομικού έτους (1η Ιουλίου του έτους N-1 – 30 Ιουνίου του έτους N), ο διεθνής οργανισμός θα διενεργήσει επαλήθευση σύμφωνα με τις αρχές του διεθνούς προτύπου για τις συναφείς υπηρεσίες (ISRS) 4400, «Αναθέσεις εκτέλεσης συμφωνημένων διαδικασιών όσον αφορά τις χρηματοοικονομικές πληροφορίες». Τα αποτελέσματα της επαλήθευσης θα επισυναφθούν στην ελεγκτική γνώμη μαζί με το υπόμνημα του σημείου 1 ανωτέρω.

# Πρόσθετες επαληθεύσεις από τη Διαχειριστική Αρχή

Όποια και αν είναι η επιλογή, σύμφωνα με τα παραπάνω, εάν ο ελεγκτής δώσει έμφαση σε κάποιο θέμα, διατυπώσει γνώμη με επιφύλαξη, αρνητική γνώμη ή αρνηθεί να διατυπώσει γνώμη, ή εάν οι συμπληρωματικές πληροφορίες που συνοδεύουν την ελεγκτική γνώμη δεν ικανοποιούν τις ανάγκες της διαχειριστικής αρχής όσον αφορά τη διασφάλιση, η Διαχειριστική Αρχή μπορεί να διενεργήσει επαλήθευση.

Η διαχειριστική αρχή υποχρεούται να διενεργεί η ίδια διαχειριστικές επαληθεύσεις, όταν:

1. η διαχειριστική αρχή εντοπίσει συγκεκριμένο κίνδυνο παρατυπίας ή ένδειξη απάτης σε σχέση με έργο που δρομολογήθηκε ή υλοποιήθηκε από τον διεθνή οργανισμό,
2. ο διεθνής οργανισμός δεν υποβάλει στη διαχειριστική αρχή τα έγγραφα που αναφέρονται παραπάνω (έκθεση και διαχειριστική δήλωση από το διεθνή οργανισμό και γνώμη του ελεγκτή),
3. τα έγγραφα που υπέβαλε ο διεθνής οργανισμός είναι ελλιπή.

Η διαχειριστική αρχή μπορεί να διενεργεί τις δικές της επαληθεύσεις δαπανών με βάση συμφωνημένες ελεγκτικές διαδικασίες όταν υφίσταται μη αποδεκτή γνώμη του ελεγκτή ή όταν οι συμπληρωματικές πληροφορίες που συνοδεύουν την ελεγκτική γνώμη (υπόμνημα συν τα αποτελέσματα της συμφωνηθείσας διαδικασίας, κατά περίπτωση) δεν παρέχουν πλήρη βεβαιότητα.

Σε περίπτωση που τα προβλήματα τεκμηριώνονται από την ομάδα επαλήθευσης, ο διεθνής οργανισμός και η διαχειριστική αρχή ενδέχεται να επιθυμούν να ζητήσουν από κοινού από τις ελεγκτικές υπηρεσίες του οργανισμού να αξιολογήσουν το πλήρες εύρος των προβλημάτων, συμπεριλαμβανομένου του συνολικού ποσού των δηλωθεισών δαπανών που ενδέχεται να επηρεαστούν.

Η διαχειριστική αρχή οφείλει να εξαιρέσει από τους ετήσιους λογαριασμούς όλες τις δαπάνες που υπόκεινται σε συνεχή αξιολόγηση της νομιμότητας και της κανονικότητάς τους, εν αναμονή της ολοκλήρωσης της αξιολόγησης. Θα μπορούσε ενδεχομένως να συμπεριληφθεί στη δέσμη εγγράφων για τη διασφάλιση της αξιοπιστίας σε επόμενη λογιστική χρήση.

# Ενσωμάτωση των διατάξεων στις συμβατικές ρυθμίσεις με διεθνείς οργανισμούς

Οι ειδικές διατάξεις που συνιστούν τη νομική βάση των ΤΑΜΕΥ κατά τα ανωτέρω περιλαμβάνονται στην κοινή υπουργική απόφαση για το Σύστημα Διαχείρισης και Ελέγχου των ΤΑΜΕΥ, οι δε διατάξεις που περιγράφονται στις προηγούμενες ενότητες θα ενσωματώνονται στις «Υποχρεώσεις Δικαιούχου»/«Ειδικούς όρους» της απόφασης ένταξης της πράξης.